Eesti naiste pokkeriliiga meistriks krooniti PokerStarsis DeliverMeAAA ja PokerNewsis Optimisti nime all esinev Helina, kes võidutses pühapäeval 5 tundi kestnud liiga  live-finaalis.    Liigasse registreerus kokku 24 naist, kelle hulgast selgitati 10 nädala jooksul PokerStarsi netikeskkonnas toimunud turniiridel kuus edukamat, kes eilses live-finaalis korralike lisaauhindade nimel võistlustulle läksid. Võitjat premeeriti esikohakarika ning PokerStars Live novembri, detsembri ja Live Grand Final'i turniiripiletitega. Auväärse teise koha saavutas Elin "kuriloom", kes teenis lisaks karikale PokerStars Live Grand Final'i turniiripileti, ning kolmanda koha Ilona  "Bluemorpho6", kes pääseb tasuta mängima PokerStars Live novembri turniirile.    Naiste pokkeriliiga viidi läbi Pokernews Eesti ja PokerStarsi koostöös, finaalvõistluse aitas edukalt läbi viia Olympic Casino.